31994D0837
L 352/15
JURNALUL OFÍCIAL AL UNIUNII EUROPENE
DECIZIA COMISIEI
din 16 decembrie 1994
de stabilire a condițiilor speciale de aprobare a centrelor de recondiționare menționate în Directiva 77/99/CEE a Consiliului și a normelor de comercializare a produselor provenite din aceste centre
(94/837/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 77/99/CEE a Consiliului din 21 decembrie 1976 privind problemele de sănătate care afectează schimburile intracomunitare cu preparate din carne (1), astfel cum a fost modificată ultima dată prin Directiva 92/118/CEE (2),în special articolul 17,
întrucât centrele de recondiționare pot proceda, pe lângă operațiunile de colectare și/sau de recondiționare, la operațiuni precum decuparea sau tranșarea produselor pe bază de carne; întrucât acest lucru poate implica manipularea unor produse neambalate sau lipsite de materialele specifice de condiționare;
întrucât se recomandă stabilirea unor condiții de igienă în funcție de care să se efectueze aceste operațiuni;
întrucât se consideră necesară stabilirea unor norme de marcaj de salubritate a produselor provenite din aceste centre de recondiționare;
întrucât măsurile prevăzute de prezenta decizie sunt conforme cu avizul Comitetului veterinar permanent,
ADOPTĂ PREZENTA DECIZIE:
Articolul 1
(1) Centrele de recondiționare care efectuează doar colectarea produselor, fără însă a proceda la înlăturarea ambalajului, vor respecta condițiile stabilite în Anexa B capitolul VII punctul (1) din Directiva 77/99/CEE.
(2) Centrele de recondiționare care efectuează operații de înlăturare a ambalajului și de recondiționare vor respecta condițiile stabilite în anexa A capitolele I și II din Directiva 77/99/CEE, precum și condițiile stabilite în anexa B capitolul I punctul 1 literele (a), (b), (d), (e) și (f) și punctul 2 literele (a), (c), (i) și (j) ale aceleiași directive.
Articolul 2
(1) Produsele provenite din centrele de recondiționare menționate la articolul 1 alineatul (1) trebuie să păstreze marca salubrității instituției din care provin.
Produsele provenite din centrele de recondiționare menționate la articolul 1 alineatul (2) trebuie să facă obiectul unui marcaj de salubritate în conformitate cu dispozițiile prevăzute în anexa B capitolul VI din Directiva 77/99/CEE. Acordarea mărcii de salubritate centrelor de recondiționare se va face de către autoritățile competente.
În cazul unui lot de produse provenind din instituții diferite, marca salubrității centrului de recondiționare va fi aplicată pe ultimul ambalaj efectuat în cadrul centrului.
(2) Centrele de recondiționare trebuie să inițieze un sistem de înregistrare special prin care, pornind de la produsul recondiționat, autoritatea competentă să poată identifica unitatea de origine a acestuia.
Articolul 3
Prezenta decizie se adresează statelor membre.
Adoptată la Bruxelles, 16 decembrie 1994.